Overvaal Stereo groet ŉ groot geesJohann Malan. Foto: Facebook via Overvaal Stereo Die luistergemeenskap en familie van die gesoute Overvaal Stereo-omroeper, Johann Malan, is verpletter nadat hy vroeër vandeesweek oorlede is. Sy seun, Pieter Malan, het aan Maroela Media vertel die familie, kollegas en vriende is steeds geskok omdat Johann vroeër laas week nog heeltemal gesond was. Hy is vandeesweek oorlede aan ŉ aneurisme. Hy was sedert 2001 ŉ aktiewe omroeper by Overvaal Stereo nadat hy sy voltydse werk as makelaar vaarwel toegeroep het. Voor daardie tydperk was hy deeltyds, as stokperdjie, betrokke by radiostasies soos Panorama fm en die destydse Radio Oranje. “Ons is stukkend. Ek sou in Julie vanjaar trou en hy het so daarna uitgesien. Dit was vir hom baie belangrik om deel te wees van die troue,” het Pieter vertel. Johann word onthou as ŉ liefdevolle en vreedsame mens. “Ek kan op een hand die kere aftel wat hy met ons baklei het. Hy het ŉ groot liefde vir Afrikaans gehad en ŉ groter liefde vir sy kinders; hy was ŉ afgeronde mens, ŉ Blou Bul-ondersteuner en ŉ wonderlike pa.” Hy sou in November vanjaar voor die kansel staan saam met sy verloofde, Chrisna Henriksen. Johann en sy vrou is geskei, maar het ŉ sterk vriendskapsverhouding gehad. Buiten Pieter, is hul ander kinders Johann en Adela. “Hy was die afgelope ruk weer sy ou self en so gelukkig saam met Chrisna. Ons weet nog nie eintlik hoe om dit te hanteer nie. Sy het hom so gelukkig gemaak, dit moet vir haar baie erg wees,” het Pieter gesê. Hy vertel omdat sy pa graag wou hê hy moet optree as seremoniemeester by sy troue, gaan hy as laaste eerbetoning die bedankings by die begrafnis hanteer. Die begrafnis vind Maandag 11 April om 14:00 plaas vanuit die AP kerk Viljoenskroon. Almal is welkom by die geleentheid.